Significamus his litteris tam presentibus quam futuris quod Henricus, Eduensis ecclesie presul venerabilis, reminiscens peccatorum suorum et Hugonis Ducis, sui patris piissimi, fratrisque sui Raimundi consulis, quem multum dilexit, fratribus Sancte Margarite, regulariter Christo militantibus, ecclesiam de Grosso Bosco cum suis appendiciis donavit, et in perpetuum possidendam concessit, juste et religiose cogitans quod sacrificiorum celebratione, elemosinarum largitione, instanti oratione, peccata que per fragilitatem mundane conversationis mortales committunt, purgantur. Donavit hanc quatenus ejusdem virginis precibus, sibi que servientium supplicationibus, tam excessus sui quam supradictorum venia misericordissime divine pietatis abstergantur. Precepit denique ut in loco prefate virginis Raimundi consulis dies anniversarius celebretur, et ea die de reditibus ecclesie totus conventus reficiatur. Hoc factum est apud Belnam, in vigilia Apostolorum Petri et Pauli, laudante Gauterio, archidiacono. Hujus donationis testes sunt: Odo, dux Burgundie; Maltrix, mater ejus; Rodulfus, Belnensis decanus; Audebertus, Sedelocensis decanus; Egydius, archipresbiter Belnensis; Gauterius, archipresbiter de Arneto; Guido, prior Sancti Stephani Belnensis; Ranerius de Frollis; Garnerius d’Agé; Hugo de Basse; Arluinus de Torcena, et multi alii. Hanc donationem fecit in manu Oberti ejusdem loci abbatis, regnante Ludovico rege Francorum; Odone, duce Burgundie, anno ab incarnatione Domini millesimo centesimo quinquagesimo sexto, indictione....., epacta vicesima, concurrente VII. Hoc quoque sciendum quod ecclesiam de Sivre predictis fratribus, cum suis appenditiis, similiter donavit.